愛回家|古佩玲被網民斥「戲霸」搶鏡頭:明白有人鍾意有人唔鍾意
古佩玲今日(22/4)現身電視城出席無綫處境喜劇《愛·回家之開心速遞》宣傳做細活動。對於早前有網民發文指她為「戲霸」,經常在劇中霸住晒成個鏡頭:「離晒大譜,群戲女主角只能背面 戲霸霸到每集都黐住主演來搶戲。」她隨即留言反擊:「關我甚麼事情?」事後雖然她極速將留言刪除,可惜為時已晚,已被網民擷圖留底。
古佩玲接受《香港01》訪問時表示:「其實我冇刪除個留言,而當時喺小紅書有位網民Add我想我回應一下,嗰陣時我係回應咗,同佢解釋我哋演員都好努力,同埋大家都係一齊商量拍唔同嘅鏡頭畫面,其實都係大家想呈現一個畫面出嚟,而我都有同佢講自己都有好多不足嘅地方,但我就唔知點解嗰條留言會冇咗。但本身我係冇刪除過,亦冇好似傳聞話我去反擊回應,但如果我再去回應,怕再惹出一啲誤會。(覺唔覺得做演員都好被動?)我覺得每個人都有唔同嘅意見係好正常,明白每個人都會發表個人評論,我覺得係好正常。明白有人鍾意有人唔鍾意,咁所以我覺得要做好自己。」